Kansanedustaja Timo Heinonen (kok.) kysyy blogissaan, suojataanko Suomessa omaisuutta enemmän kuin ihmistä.

– Näin kävi kun vertaa Ajankohtaisen Kakkosen keväällä esille nostamaa raiskaustapausta ja Hämeessä tapahtunutta olutvarkautta. Raiskaajaa rangaistiin ehdollisella rangaistuksella koska miehellä oli vakituinen työpaikka ja hän oli ensikertalainen. Vastaavan rangaistuksen sai olutta riihimäkeläisliikkeestä vienyt nainen, Heinonen kirjoittaa.

– Voisi hyvin kysyä oikeuslaitokselta; miten meni niinku omasta mielestäsi?

Heinonen on tehnyt eduskunnalle lakialoitteen, jossa hän vaatii raiskausrangaistusten koventamista siten, että kaikki annetut vankeustuomiot olisivat aina ehdottomia. Eduskunta käsittelee ehdotusta tänään.

– Ehdollinen vankeus ei minusta ole missään suhteessa uhrin kokemaan. Raiskaaja selviääkin teostaan nykyisin usein ehdollisella tuomiolla. Käytännössä jopa törkeästä raiskauksesta tuomittu nuori henkilö voi selvitä teostaan tänä päivänä ilman istumista. Siis jopa raiskauksesta missä käytetään ampuma- tai teräasetta, Heinonen perustelee.